AARHUS: På fredag går det igen løs i Universitetsparken, når århusianske studerende for 18. gang kæmper om trofæet Det Gyldne Bækken.

Tolv studenterforeninger er repræsenteret, når der skal sejles, bundes øl og heppes. Og ifølge bookmakerne er Medicin og Økonomi favoritter.

De seneste år har der dog været et par overraskelser på podiet. Sidste år løb Psykologi med sejren, mens Statskundskab vandt i 2014 - to overraskelser, hvis man spørger NordicBet, der vurderer, at Medicin og Økonomi igen i år er tilbage som favoritter.

Begge fakulteter har vundet flere gange, og hvis man oddser på Medicin eller Økonomi, får man da også kun pengene 2,95 gange igen eller 2,75 gange igen.

- Medicin og Økonomi er kapsejladsens Real Madrid og Barcelona. De skuffede begge to sidste år, og derfor er presset større end nogensinde. Under udtagelsen viste begge mastodonter dog, at de møder op i topform, siger Thomas Holm, pressechef hos NordicBet.

Er man optimist og håber på den helt store gevinst, skal man satse sine penge på Det Naturvidenskabelige Fakultet - også kaldet Tågekammeret. Hvis de sejler og drikker sig til en førsteplads og Det Gyldne Bækken får man nemlig pengene intet mindre end 50 gange igen.

Årets Kapsejlads foregår i Universitetsparken fredag 28. april for flere end 25.000 studerende. Allerede fra klokken seks fredag morgen underholder Studenterradioen. Igen i år er der nøgenløb på programmet inden borgmester, Jacob Bundsgaard (S) og rektor fra AU holder åbningstaler.

Kommentaterne i år er de to tidligere værter på P3s program Gandhi, Christian Fuhlendorff og David Mandel.

Hvor mange penge man vinder, hvis man oddser på fredagens kapsejlads, afgøres klokken 17.15, når den endelige finale sejles.